Bħal Erbgħa fost il-ġimgħa Sandra* bdiet tirċievi għexieren ta' messaġġi u emails, uħud minnhom pastażi, oħrajn jinsulentawha u wħud b'theddid li nisslulha biża'. Għamlet ġimgħat tinjorahom sakemm il-ġenituri tagħha innotaw li binthom bdiet tingħalaq fiha nfisha u ma riditx titħallat ma' żgħażagħ oħra. Wara ħafna mistoqsijiet, iż-żagħżugħa fetħet qalbha u wriethom madwar disgħin messaġġ mingħand persuna misterjuża. Uħud b'messaġġi bħal: "Kif ma tistħix toħroġ mid-dar?" u oħrajn li eskalaw sa: "Se nsibek, u nistuprak." Messaġġi bħal dawn żgur ħadd ma jixtieq jirċivihom hu, u wisq anqas uliedu. Iżda r-realtà hi li dan il-fenomenu – magħruf bħala cyberbullying – qiegħed kulma jmur jolqot, u saħansitra jeqred, ħajjet ħafna persuni b'mod speċjali tfal li jisfaw vittma ta' dan il-ġeneru ġdid ta' bullying. Iżda jekk tkun taf li xi ħadd qed jgħaddi minn din l-esperjenza, tirrapporta? Studju kkummissjonat mill-Parlament Ewropew dwar is-cyberbullying fost iż-żgħażagħ Ewropej juri li f'Malta għandek ċans kbir li terza persuna li ssir taf li vittma qed tesperjenza cyberbullying tgħaddas rasha u ma tgħid xejn. 49.5% tal-Maltin irrispondew li jekk ma jkunux jafu lill-vittma sew ma jirrappurtawx is-sitwazzjoni, iżda n-numru ta' nies li ma jagħmlu xejn jinżel għal 20% jekk il-vittma tkun ħabib/ħabiba kbira tiegħu/tagħha. Pront tqum il-mistoqsija: f' liema ħin messaġġ jieqaf jitqies 'kattiv' u jsir forma ta' cyberbullying? Din id-distinzjoni hi possibbli permezz ta' definizzjoni ta' x'inhu cyberbullying. F'pajjiżna, id-definizzjoni ta' dan il-ġeneru ta' bullying fuq l-internet ingħata definizzjoni fl-2014 meta l-Ministeru għall-Edukazzjoni u x-Xogħol nieda politika li tindirizza l-bullying fl-iskejjel. Cyberbullying huwa deskritt bħala fastidju li jingħata bl-użu ta' teknoloġija u/jew mezzi ta' komunikazzjoni online, kemm jekk fil-pubbliku jew b'mezzi privati. Definizzjoni pjuttost ġenerali, iżda tirrikonoxxi li dan l-aġir huwa inaċċettabbli. L-istudju Ewropew wera kif mill-24 Stat Membru tal-Unjoni Ewropea huma biss 14-il Stat li jagħtu definizzjoni ta' cyberbullying. Sitwazzjoni li l-istituzzjonijiet Ewropej mhumiex kuntenti biha u għalhekk jixtiequ li tintuża definizzjoni ġenerali uffiċjali fl-Istati Membri kollha biex l-att ikun illegali, ikun f'liema Stat ikun il-vittma u l-persuna li tagħti fastidju. Il-Kummissjoni qed tipproponi wkoll li s-cyberbullying minn adulti fuq tfal ikun kriminalizzat. Id f'id mas-cyberbullying hemm ukoll l-istalking. L-istudju jinnota kif f'pajjiżna huwa kkunsidrat bħala stalking kull tip ta' attività li biha persuna tosserva l-emails, l-użu tal-internet jew ta' apparat elettroniku ta' persuna oħra. Fil-fatt, id-definizzjoni Maltija ta' stalking hija fost l-iktar speċifiċi fl-Unjoni Ewropea.